
На основу члана 138. став 1. Устава Републике Србије
 и  члана 37. Закона о Заштитнику грађана
 у поступку контроле законитости и правилности рада Републичког геодетског завода, покренутом по притужби А.А., након окончаног испитног поступка Заштитник грађана је сачинио следећи

ИЗВЕШТАЈ СА ПРЕПОРУКАМА

Заштитнику грађана се дана 08. 02. 2022.  године, притужбом обратио А.А. изражавајући незадовољњство радом Републичког геодетског завода због неодлучивања о жалби број 952-…/20 изјављеној против решења Службе за катастар непокретности  број 952-…/2020 од 21. 01. 2020. године.

Оцењујући наводе из притужбе и приложену документацију, те чињеницу да је у конкретном случају реч о примени републичких закона, других прописа и општих аката, те повреди принципа добре управе, Заштитник грађана је донео закључак о покретању испитног поступка 3112-180/22 дел. бр. 4958 од 25. 02. 2022. године, и од Републичког геодетског завода затражио изјашњење да ли је међувремену одлучено о жалби  број 952-…/20 изјављеној против решења Службе за катастар непокретности број 952-…/2020 од 21. 01. 2020. године.

Изјашњавајући се по налогу Заштитника грађана, Републички геодетски завод, Сектор за правне послове је актом 06  број: 07-…/2022-1 од 03. 03. 2022. године, обавестио Заштитника грађана да у предмету број 952-…/2020, још није донета одлука по жалби изјављеној против решења Службе за катастар непокретности број 952-…/2020 од 12. 01. 2020. године и да је закључак Заштитника грађана 3112-180/22 дел. бр. 4958 од 25. 02. 2022. године, достављен Одељењу за другостепени поступак у прилогу акта 06 број 07-347/2022 од 03. 03. 2022. године. Истим актом Заштитник грађана је обавештен да ће му  бити достављена копија одлуке чим иста буде донета као доказ да је Републички геодетски завод отклонио недостатке на које је притужбом указано.
Полазећи од навода изјашњења органа, а уважавајући околност да је обавештење о доношењу одлуке изостало након протека извесног времена, Заштитник грађана је актом дел. број 8581 од 01. 04. 2022. године, затражио од Републичког геодетског завода информације о томе да ли је одлука о жалби број 952-…/20 изјављеној против решења Службе за катастар непокретности  број 952-…/2020 од 21. 01. 2020. године, у међувремену донета.

Републички геодетски завод, Сектор за правне послове,  доставио је изјашњење актом 06 број: 07-347/2022-3 од 29. 04. 2022. године, у коме се Заштитник грађана обавештава да одлука у предмету број 952-…/2020 није донета.
Сагледавајући прописе и податке до којих се дошло током спроведеног поступка контроле правилности и законитости рада, Заштитник грађана констатује да Републички геодетски завод није предузео све мере и активности у циљу доношења одлуке по жалби број 952-…/2020 изјављеној против решења Службе за катастар непокретности број 952-…/2020 од 21. 01. 2020. године, у законом прописаном року, те је на тај начин повредио принципе добре управе, и отежао положај притужиоца у остварењу његових права и правних интереса. 

Наиме, чланом 7. Закона о општем управном поступку прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица и других странака (начело ефикасности).

Чланом 174.  истог закона прописано је  да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  

Чланом 44. Закона о поступку уписа у катастар непокретности и водова
 децидно је  регулисано поступање другостепеног органа по жалби док је  ставом 1. истог Закона прописано да је Завод  дужан да одлучи по жалби најкасније у року од 60 дана од дана предаје уредне жалбе.

Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Непоштовање законских рокова у одлучивању онемогућава несметано одвијање правног промета као и заштиту и остваривање имовинских права и економских интереса грађана, што за последицу има стварање правне несигурности, а код грађана ствара неповерење у ефикасан рад надлежних институција којима су се обратили ради остварења и заштите њихових права. 

Потребно је да Републички геодетски завод, без одлагања, у складу са својим управноправним овлашћењима, сагласно одредбама члана 44. став 1. Закона о поступку уписа у катастар непокретности и водова одлучи о жалби у предмету број: 952-…/2020 и донесе на закону засновану одлуку. 
Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Заштитник грађана овом приликом указује да је потребно да Републички геодетски завод у будућем раду води рачуна о поштовању законом прописаних рокова за доношење одлука како грађани не би долазили у ситуацију да се без основаног разлога, пролонгира одлучивање о њиховим правима и на закону заснованим интересима.
Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких нити правних лица.

	ЗАМЕНИЦА ЗАШТИТНИКА ГРАЂАНА


	

	др Наташа Тањевић


Доставити:

-  притужиоцу, 
- Републичком геодетском заводу, Булевар војводе Мишића 39, 11000 Београд,
   - у списе предмета.
� „Сл. гласник РС“, бр. 98/06


� „Сл. гласник РС“, бр. 105/2021


�  „Сл. гласник РС“ бр. 41/18, 95/18, 31/19 и 15/20 

